গল্প_ প্রথম সেশান ___ মনোরোগ-বিশেষজ্ঞ: (গম্ভীর কন্ঠে) নাম? নাজমা: (কাঁপা কাঁপা কন্ঠে) নাজমা সুলতানা তুলি? মনোরোগ-বিশেষজ্ঞ: (মুখ না-তুলে, প্যাডে লিখতে লিখতে) বয়স? নাজমা: আগামী জুলাই মাসে সাতাশ হবে। মনোরোগ- বিশেষজ্ঞ: কী সমস্যা বলুন? নাজমা: (কাঁপা কাঁপা কন্ঠে) আমি ...আমি একা থাকলে অদ্ভুত অদ্ভুত সব জিনিস দেখি। মনোরোগ-বিশেষজ্ঞ: কী জিনিস দেখেন? নাজমা: (ফিসফিস করে) এই ... এই বাচ্চা হাতি ...সাদা রঙের ঘোড়া ... মনোরোগ-বিশেষজ্ঞ: কোথায় দেখেন? স্বপ্নে? নাজমা: না, না, স্বপ্নে না। বললাম না একা থাকলে দেখি... ঘরের ভিতরেই দেখি। বেডরুমে ...ড্রইংরুমে ... মনোরোগ-বিশেষজ্ঞ: ঠিক কোন্ সময়টায় দেখেন? নাজমা: ঠিক নাই, এই সকালের দিকে ...কখনও কখনও দুপুরের দিকে। কালকে বিকালের দিকে ঘরে একটা কালো রঙের ঘোড়ার বাচ্চা দেখলাম ...আমার স্বামী ঘরে থাকলে দেখি না ... মনোরোগ-বিশেষজ্ঞ: কত দিন হয়েছে? নাজমা: কি! মনোরোগ-বিশেষজ্ঞ: বিয়ের? নাজমা: আট মাস। মনোরোগ-বিশেষজ্ঞ: বাড়িতে আর কে থাকে? নাজমা: আমার সংসারটা ছোট। আমি আর আমার হাজব্যান্ড -আর কাজের একটা মেয়ে ... মনোরোগ-বিশেষজ্ঞ: কতদিন ধরে দেখছেন এসব? নাজমা: মাস খানেক। মনোরোগ-বিশেষজ্ঞ: হু, রাতে ঘুমের সমস্যা হয়? নাজমা: হ্যাঁ। মাস খানেক হল ঘুম পাতলা হয়ে গেছে। একবার ঘুম ভাঙ্গলে ঘুম আর আসতে চায় না। আগে আমার ঘুমের সমস্যা ছিল না। মনোরোগ-বিশেষজ্ঞ: ইদানিং আপনি কি কোনও ব্যাপারে আপসেট? নাজমা: হ্যাঁ, মানে ...মানে মনোরোগ-বিশেষজ্ঞ: বলুন ... নাজমা: না ... আমার স্বামী ... মনোরোগ-বিশেষজ্ঞ: বলুন ... নাজমা: আমার স্বামী ... আমার স্বামী ... আমাকে নিয়ে হ্যাপি না ... মনোরোগ-বিশেষজ্ঞ: এ কথা কেন মনে হলো আপনার ? নাজমা: বিয়ের পরপর ওর ...মানে ... আমার প্রতি ওর যতটা আগ্রহ ছিল এখন...এখন আর ততটা ...মানে ... মনোরোগ-বিশেষজ্ঞ: ওহ্। সে তো হতেই পারে। পারে না? এক সময় ঘোর সকলেরই কাটে ... নাজমা: না, মানে ...ও মনোরোগ-বিশেষজ্ঞ: হ্যাঁ, বলুন ... নাজমা: না, আমি বলতে পারব না ... মনোরোগ-বিশেষজ্ঞ: বলুন ... দেখুন আমি একজন চিকিৎসক ...চিকিৎসকের কাছে কোনও কথা লুকাতে নেই। আপনার মেন্টাল পেইন সাবসাইড করতে আমার সব শোনা দরকার। নাজমা: না। প্লিজ ... আমি বলতে পারব না ...আমার কেমন যেন লাগে ... মনোরোগ-বিশেষজ্ঞ: আপনার স্বামীর কি অন্য কোথাও - নাজমা: হ্যাঁ, মনোরোগ-বিশেষজ্ঞ: কী ভাবে সিওর হলেন? নাজমা: ও ...ও ... ঘরে ... মনোরোগ-বিশেষজ্ঞ: আই সি। তার পর থেকেই ঘরে পশুপাখি দেখছেন? নাজমা: হ্যাঁ। তবে পাখি কখনও দেখিনি। মনোরোগ-বিশেষজ্ঞ: ও। তো, আপনি যখন হাতি ঘোড়া ... মানে ... ঐসব দেখেন তখন কাজের মেয়েটা কই থাকে? নাজমা: রান্নাঘরে থাকে হয়তো...কি ছাদে কাপড় তুলতে যায় ...বাজার ওই করে ... ওকেও আমি মাঝেমাঝে দেখি না । মনোরোগ-বিশেষজ্ঞ: (প্যাডটা তুলে নিয়ে) ঠিক আছে। আমি কিছু ঔষুধ লিখে দিচ্ছি, মনে করে নিয়মিত খাবেন। নাজমা: ঠিক আছে। মনোরোগ-বিশেষজ্ঞ: আমার এখানে আবার এক সপ্তাহ পরে আসবেন। আমরা নেকস্ট সেশান-এ বসব। নাজমা: আসব। মনোরোগ-বিশেষজ্ঞ: আগামী মঙ্গলবার বিকেল ঠিক সাড়ে পাঁচটায় চলে আসবেন। মনে থাকবে তো? নাজমা: হ্যাঁ, মনে থাকবে। সর্বশেষ এডিট : ৩০ শে সেপ্টেম্বর, ২০০৯ সকাল ১০:৩৫